Komisia koordinovala Európsky rok železníc na úrovni EÚ a usporiadala osem stretnutí národných kontaktných osôb, na ktorých sa ako pozorovatelia zúčastnili zástupcovia Európskeho parlamentu. Komisia okrem toho usporiadala štyri stretnutia so skupinou hlavných zainteresovaných strán, ktorú tvorili zástupcovia organizácií alebo orgánov pôsobiacich v železničnej doprave a ktorá odzrkadľuje rôznorodosť sektora. Všeobecnejšie sa Komisia zúčastnila na nespočetných dvojstranných a mnohostranných stretnutiach s množstvom orgánov a zainteresovaných strán zaviazaných k vykonávaniu činností súvisiacich s Európskym rokom železníc, ako sú prevádzkovatelia železničnej dopravy (etablovaní aj noví účastníci), manažéri infraštruktúry, logistické organizácie, železničné dodávateľské odvetvie, združenia zastupujúce cestujúcich vrátane cestujúcich so zdravotným postihnutím a zníženou mobilitou, odborové zväzy, zainteresované strany pôsobiace v oblasti vzdelávania, kultúry a cestovného ruchu alebo medzinárodné organizácie.

Nadviazalo sa mediálne partnerstvo s agentúrou Reuters a so spravodajským portálom Politico. Sponzorovaný článok agentúry Reuters rozšíril kľúčové posolstvá Európskeho roka železníc, kým reklamné bannery na webovom sídle Politico nasmerovali čitateľov k akčnému plánu Komisie na podporu diaľkovej a cezhraničnej osobnej železničnej dopravy, ktorý bol predstavený na konci Európskeho roka železníc. Prehľad komunikačnej kampane k Európskemu roku železníc sa nachádza v prílohe k tejto správe.

Podľa hodnotenia vypracovaného dodávateľom (spoločnosť mc Group) kampaň v sociálnych médiách oslovila 64 miliónov ľudí, z ktorých väčšinu tvorili mladí ľudia (osoby vo veku 16 až 25 rokov predstavovali približne 64 % ľudí, ku ktorým sa kampaň dostala). Hešteg #EUYearofRail sa v roku 2021 objavil 26 064-krát na platformách sociálnych médií (Twitter, Instagram a Facebook). Kampaň k Európskemu roku železníc bola začlenená do inštitucionálnej komunikácie Komisie. Objavila sa napríklad v rámci Dňa Európy 2021, počas ktorého bol Európsky rok železníc predstavený na virtuálnej výstave s interaktívnou informačnou stenou a kvízom zameraným na mladých ľudí. Komisia na svojich hlavných účtoch v sociálnych médiách organizovala živé vysielania na Instagrame s influencermi pre Európsky rok železníc. Kvízová a fotografická súťaž súvisiaca s Európskym rokom železníc sa šírili prostredníctvom instagramového kanálu Európska mládež Generálneho riaditeľstva pre vzdelávanie, mládež, šport a kultúru (GR EAC), pričom cenami v týchto súťažiach boli poukazy Interrail. Všetky relevantné generálne riaditeľstvá navyše dostali návrhy príspevkov v sociálnych médiách. Na účte EÚ na Spotify bol vytvorený zoznam s 26 nahrávkami v 24 úradných jazykoch EÚ týkajúcimi sa Európskeho roka železníc. Na budove Charlemagne, v ktorej sídli Komisia, bol navyše v januári a februári 2021 vystavený transparent týkajúci sa Európskeho roku železníc.

Komunikačná kampaň k Európskemu roku železníc, ktorá trvala 13 mesiacov od januára 2021 do januára 2022, sa posudzovala na základe uvedených kľúčových ukazovateľov výkonnosti v súlade s analýzou, ktorú vykonal dodávateľ. Výsledky hodnotenia sa uvádzajú v zarážkach ďalej.

-Dosah: celkový dosah kampane v sociálnych médiách bol 64 miliónov jedinečných používateľov, ktorí si prezerali obsah kampane na všetkých kanáloch kampane na sociálnych médiách: Facebook, Instagram a Twitter.

-Zapojenie: celkový počet ľudí, ktorí sa aktívne zapojili svojimi príspevkami na kanáloch kampane v sociálnych médiách, bol 230 000, a to buď prostredníctvom označenia príspevku ako „Páči sa mi“, zdieľania, uverejnenia komentára alebo kliknutia na príspevky. Zapojenie sa v jednotlivých mesiacoch líšilo. V septembri 2021 sa dosiahla najvyššia hodnota týkajúca sa zapojenia, keď sa do kampane zapojilo 86 000 ľudí (odkazujúcich na konkrétnu kampaň týkajúcu sa iniciatívy Connecting Europe Express).

-Informovanosť: celkový počet „zobrazení“ alebo celkový počet prípadov, keď si používatelia sociálnych médií prezerali obsah kampane (či už šlo o platené, alebo neplatené prezeranie), bol 87 miliónov. Počet zobrazení v sociálnych médiách dosiahol vrchol v septembri, októbri a novembri 2021, a to vďaka influencerskej kampani týkajúcej sa iniciatívy Connecting Europe Express, s celkovým počtom 17 miliónov zobrazení za mesiac počas týchto troch mesiacov. K ďalšiemu zvýšeniu došlo v decembri 2021 a januári 2022, keď Komisia realizovala špeciálny komunikačný plán, ktorého súčasťou boli „prirodzené“ kampane v sociálnych médiách (t. j. bez platenej propagácie) a platené mediálne kampane. Počet všetkých osvetových činností a zobrazení, a to nielen v sociálnych médiách, ale aj v platených tlačových a online/digitálnych (webové sídla, blogy, partnerstvá s platenými médiami, ako napríklad s agentúrou Reuters a portálom Politico) médiách, ako aj vo „vlastných“ médiách (t. j. v médiách patriacich Komisii a nachádzajúcich sa napríklad na webovom sídle kampane), dosiahol takmer 89 miliónov.

3.2. Úvodné a záverečné podujatia Európskeho roka železníc

Európsky rok železníc sa oficiálne začal na úrovni EÚ v rámci celodenného podujatia s hybridným formátom, ktoré sa konalo 29. marca 2021 v Lisabone v rámci portugalského predsedníctva Európskej únie. V rámci programu vystúpilo niekoľko významných rečníkov z inštitúcií EÚ a z členských štátov, ako aj spomedzi zástupcov priemyslu a občianskej spoločnosti. Konkrétne komisárka pre dopravu Adina Văleanová pri tejto príležitosti oznámila iniciatívu Connecting Europe Express (pozri oddiel 3.3). Zapojenie v sociálnych médiách bolo po celý deň veľmi vysoké a hešteg kampane #EUYearofRail bol veľmi populárny na Twitteri v Belgicku (išlo o dočasne najpopulárnejší hešteg na belgickom Twitteri).

Oficiálne ukončenie Európskeho roka železníc sa uskutočnilo pri príležitosti samitu o železničnej doprave 21. februára 2022 neďaleko Paríža, takisto malo hybridný formát a prebehlo v rámci francúzskeho predsedníctva Európskej únie. Toto podujatie predstavovalo príležitosť vykonať inventúru úspechov a poznatkov získaných v rámci Európskeho roka železníc, spustiť spoločný podnik pre európske železnice a odovzdať štafetu Európskemu roku mládeže 2022.

3.3. Iniciatíva Connecting Europe Express

Iniciatíva Connecting Europe Express, špeciálny vlak, ktorý za päť týždňov v mesiacoch september a október 2021 prešiel 26 krajín, predstavovala hlavnú iniciatívu Európskeho roka železníc a spustila ju Komisia. Išlo o skutočne kolektívny európsky úspech, keďže sa v rámci neho spojili vnútroštátne, regulačné a miestne orgány, spoločnosť vo všeobecnosti a maloobchodný sektor (od prevádzkovateľov, ktorými sú noví účastníci, a etablovaných prevádzkovateľov až po manažérov infraštruktúry a subjekty pôsobiace v odvetví železničného vybavenia a železničných koľajových vozidiel). Vyše 40 partnerov z odvetvia spojilo sily, aby pripojili rakúsky lôžkový vozeň k talianskemu reštauračnému vozňu, švajčiarskemu panoramatickému vozňu, nemeckému sedadlovému vozňu, francúzskemu konferenčnému vozňu a maďarskému výstavnému vozňu. K týmto vozňom, z ktorých všetky sa využívali so štandardným európskym rozchodom koľajníc, bol pridaný vlak s rozchodom koľajníc používaným na Pyrenejskom polostrove a ďalší vlak s rozchodom koľajníc používaným v pobaltských krajinách. Technický a prevádzkový chod vlakov s vyše 40 zúčastnenými subjektmi z oblasti železníc koordinovalo Spoločenstvo európskych železníc a manažérov infraštruktúry (CER).

Počas celej jeho cesty, ktorá mala vyše 200 zastavení, sa vo vlaku konalo niekoľko konferencií a mobilná výstava. Na svojej palube okrem toho uvítal školské triedy, tvorcov politík, zainteresované strany a príslušníkov verejnosti, a to v celkovom počte približne 1 500 cestujúcich za päť týždňov. Na ceste bolo pripravených množstvo konferencií a uvítacích podujatí a zastavenia sa zhodovali s kľúčovými udalosťami, ako bolo neformálne stretnutie ministrov dopravy a energetiky v slovinskom meste Brdo, ako aj úplne prvý železničný samit na západnom Balkáne v Belehrade. Cestujúci boli svedkami digitálneho automatického spriahnutia nákladných vagónov v nemeckom meste Halle, ako aj intermodálnych operácií na terminále v Bettembourgu v Luxembursku. Iniciatíva Connecting Europe Express takisto prispela k zvýšeniu informovanosti o zostávajúcich prekážkach pre cezhraničnú železničnú dopravu. Napríklad išlo o prvý vlak v nedávnej histórii, ktorý spojil Estónsko, Lotyšsko a Litvu, keďže za vyše 20 rokov sa podobná cesta neuskutočnila.

Komisia takisto usporiadala tematické konferencie, a to: i) v Lisabone o železničných spojeniach medzi mestami; ii) v Bukurešti o finančnom krytí a financovaní železničných projektov; iii) v Brde o revízii transeurópskej dopravnej siete (TEN-T); iv) v Berlíne o službách európskej diaľkovej železničnej dopravy a v) v Bettembourgu o nákladnej železničnej doprave.

S cieľom zabezpečiť maximálnu viditeľnosť v Európe bol celý vlak pokrytý nálepkami zobrazujúcimi vizuálnu identitu Európskeho roka železníc. Každodenné informácie o ceste vlaku v rámci iniciatívy Connecting Europe Express a o súvisiacich podujatiach sa okrem účtu GR MOVE na Twitteri uvádzali aj na vyhradenom webovom sídle a blogu. Na palube vlaku cestovalo aj deväť influencerov pre Európsky rok železníc, ktorí dokumentovali svoje zážitky. S podporou Agentúry Európskej únie pre vesmírny program mohli zainteresovaní členovia verejnosti sledovať cestu vlaku prostredníctvom nástroja na živé sledovanie. Partneri mali na používanie k dispozícii súbor komunikačných nástrojov obsahujúci šablóny a vizuálne materiály. Pravidelná komunikácia a výmena informácií s odborníkmi v oblasti komunikácie z vnútroštátnych, regionálnych a miestnych organizácií a podnikov prispela k osloveniu širších cieľových skupín prostredníctvom tlačových a sociálnych médií.

Iniciatíva Connecting Europe Express predstavovala veľkú príležitosť na priame oslovenie európskej verejnosti a pomohla obnoviť dôveru k verejnej doprave v kontexte pandémie COVID-19. Okrem toho poslúžila ako pojazdné laboratórium, ktoré v reálnom čase ukazovalo množstvo úspechov jednotného európskeho železničného priestoru a siete TEN-T, ale aj to, čo ešte možno v odvetví železničnej dopravy dosiahnuť. Z poznatkov získaných počas cesty čerpá Komisia pri svojej práci na iniciatívach súvisiacich so železničnou dopravou v roku 2021 a po tomto roku.

3.4. Iné podujatia a iniciatívy na úrovni EÚ a na vnútroštátnej, regionálnej a miestnej úrovni

Napriek ťažkostiam vyplývajúcim z pandémie COVID-19 Európsky rok železníc s veľkým nadšením privítal široký okruh zainteresovaných strán a predovšetkým odvetvie železničnej dopravy, ktoré vynaložilo všetko úsilie na rôznych úrovniach na zapojenie sa do činností súvisiacich s Európskym rokom železníc. Komisia dostala vyše 350 návrhov na podujatia a činnosti od zainteresovaných strán a orgánov z celej Európy, a to aj od zainteresovaných strán a orgánov, ktoré nie sú zapojené do železničnej dopravy. Vyše 70 z týchto návrhov pochádzalo od miestnych a regionálnych orgánov, pričom vychádzali zo spolupráce, ktorú Komisia nadviazala s Výborom regiónov. Hoci väčšina podujatí v prvej polovici Európskeho roka železníc prebiehala v digitálnom formáte, vďaka úspešnému zavedeniu očkovania v Európe sa od leta 2021 uskutočnilo viac hybridných a fyzických podujatí. Vzhľadom na to, že viacero podujatí zo začiatku roku 2021 sa pre pandémiu muselo odložiť, a vzhľadom na žiadosti mnohých zainteresovaných strán bola poskytnutá určitá flexibilita, takže aj v prvej polovici roku 2022 sa mohli zorganizovať podujatia, ktorých cieľom bolo zhodnotenie aktuálnej situácie.

V kontexte Európskeho roka železníc sa uskutočnilo množstvo zaujímavých podujatí a iniciatív, a to buď v rámci partnerstva, alebo individuálne. V zarážkach uvedených ďalej sa opisujú niektoré z nich.

-Uskutočnili sa výstavy a festivaly, ktoré sa zameriavali na minulosť a budúcnosť železničnej dopravy. Patrili sem vystúpenia na železničných staniciach a na železničných tratiach. Napríklad ročník festivalu Europalia 2021 nazvaný „Trains & Tracks“ (Vlaky a koľajnice) tvorilo vyše 70 multidisciplinárnych projektov rozdelených medzi umelecké inštitúcie, železničné stanice a vlaky v Belgicku a v susedných krajinách. Súčasťou festivalu Europalia boli aj diskusie o politikách s mladými ľuďmi a so zástupcami inštitúcií EÚ. Hlavným bodom festivalu Europalia bola výstava s názvom „Tracks to Modernity“ (Koľaje k modernosti) v Kráľovskom múzeu výtvarných umení v Bruseli.

-Uskutočnili sa súťaže a udeľovania cien, ako napríklad: i) ceny Ženy v železničnej doprave; ii) ocenenie RegioStars, v rámci ktorej bol Európsky rok železníc zvolený ako téma roka; iii) Ceny ERCI za inovácie; iv) cena za Najlepšiu európsku kampaň železničného cestovného ruchu 2021 a v) Európska železničná cena. Konali sa aj programovacie maratóny, napríklad hackatóny zorganizované spoločným podnikom Shift2Rail a organizáciou UNIFE. Uskutočnili sa súťaže pre študentov, ako bola výzva v oblasti železničných inovácií usporiadaná organizáciou Fer de France alebo súťaž pre mladých ľudí organizovaná Pomoranským vojvodstvom v Poľsku. Treba takisto konštatovať, že v rámci iniciatívy DiscoverEU za rok 2021 sa vďaka opatreniu programu Erasmus+ podporujúcemu udržateľné cestovanie zdvojnásobil počet bezplatných cestovných poukazov udelených mladým ľuďom na 60 000 lístkov. Okrem toho 333 758 mladých ľudí, ktorí v roku 2021 požiadali o cestovný poukaz DiscoverEU, muselo na to, aby boli vybratí, odpovedať na kvízovú otázku o Európskom roku železníc. A napokon v rámci dvojdňového stretnutia iniciatívy DiscoverEU v Bruseli sa na podujatí usporiadanom v marci 2022 v spolupráci s festivalom Europalia zhromaždilo 100 mladých ľudí a tvorcov politík.